טיול מאורגן בפסח אל השמורות המופלאות בטנזניה – ההרשמה בעיצומה!
טנזניה היא גן עדן לכל חובב טבע. מישורי הסוואנה האין סופיים, היערות, החופים והאגמים מהווים מאז ומעולם בתי גידול למיליוני בעלי חיים, אוכלי עשב, טורפים, בעלי כנף וזוחלים. חבל ארץ זה ידוע גם כ”ערש האנושות” היות וכאן התחיל ככל הנראה האדם את מסלול האבולוציה שלו לפני שנדד לאזורים אחרים על פני כדור הארץ.
בחופשת הפסח הקרובה תוכלו לצאת מעבדות לחירות באחת המדינות היפות והמגוונות ביבשת אפריקה, במסע מרתק בין השמורות המפורסמות ביותר בעולם, שלל חיות, מפגש עם תרבויות עתיקות ומסקרנות ונופים מרהיבים, כל זאת תוך הדרכה מקצועית בעברית המותאמת למשפחות, פעילויות מהנות בערבים ועוד.
את נדב לוי בחרנו במיוחד עבור הטיול הזה, ואם תבחרו לצאת איתו לטיול, תבינו גם למה.
נדב הוא מדריך טיולים מנוסה ומוערך, בעל ניסיון עשיר בהדרכת טיולים באפריקה בכלל, ובטנזניה בפרט.
נדב הוא צפר, חובב טבע וסביבה מילדותו. נדב פרסם מאמרים וכתבות בשלל כתבי עת מקומיים, ביניהם טבע וארץ, מסע אחר, אקולוגיה וסביבה ועוד… בשנים האחרונות עוסק, בין היתר, בחיבור ספר מדעי ייחודי על תרבות ההדזא (הדזאבה) בצפון טנזניה ונחשב למדריך פורץ דרך באפריקה.
הטיול מבוסס על טיסות בינלאומיות וטיסות פנים המופעלות ע”י חברות תעופה. הפעלת הטיסות ולוחות הזמנים אינם בתחום אחריות החברה (מיי טריפ בע”מ).
ביטול לאחר הרשמה: נא לעיין בתקנון החברה לטיולים מאורגנים המופיע באתר בחברה ובקישור המצורף כאן.
ברוכים הבאים לארושה, טנזניה!
עם הנחיתה בטיסה ישירה בשדה התעופה קילימנג’רו, נצא אל עבר העיר ארושה, השוכנת בגובה של 1,300 מטר מעל פני הים, למרגלות הר מרו המרשים. נצא לסיור פנורמי בעיר בין השווקים הססגוניים, הרחובות השוקקים והנופים היפיפיים.
בתום ארוחת בוקר עשירה נפרד מארושה ונצא לטיול ספארי בשמורת טרנגירי, בין השמורות הגדולות והידועות בטנזניה. נהר הטרנגירי הזורם בה (על שמו נקראת השמורה) נחשב למקור המים העיקרי לבעלי החיים בעונות היבשות. שמורה זו גם ידועה בזכות אוכלוסיית הפילים האפריקניים הגדולה בעולם ועצי הבאובב הרבים הנטועים בה.
יום זה יוקדש למפגש מרתק עם עולם הולך ונעלם. לאחר ארוחת בוקר נצא לסיור בימת אייסי (Eyasi Lake), שם נפגוש בבני שבט ההדזבה, הבושמנים של טנזניה, החיים באזור. בני שבט ההדזבה (Hadzabe) הם קבוצה אתנית קטנה המתקיימת מצייד ולקט, כפי שנהג האדם הקדמון במשך אלפי שנים. נתלווה לאנשים מיוחדים אלה בעזרת מתורגמן המכיר את שפת העיצורים המיוחדת שלהם, ונתוודע לאורחות חייהם ומנהגיהם העתיקים.
נפתח את היום בארוחה עשירה בלודג’ ומיד לאחריה נצא בנסיעה צפון מערבה אל עבר שמורת סרנגטי (Serengeti National Park), אתר מורשת עולמית של אונסק”ו. שמורת סרנגטי היא אחת השמורות העשירות בעולם בבעלי חיים והחשובה שבשמורות טנזניה. בדרכנו לשם נעצור לביקור במנייטה (כפר מסאי), בו מתגוררים בני שבט המסאי הססגוניים, הנחשבים לאחד השבטים העתיקים ביותר במזרח אפריקה. במהלך הביקור נסייר בבקתות הבוץ המשמשות כמגורים, נחזה במופע ריקודים ושירה ונלמד על אורחות חייהם המיוחדים. בתום הביקור נמשיך בנסיעה אל סרנגטי ונגיע ללודג’ בתזמון מושלם לארוחת צהריים כיד המלך ומנוחה קלה, לאחריהן נצא לסיור ספארי קצר בשמורה עד רדת החשכה.
יום זה יוקדש לסוואנות הנרחבות של הסרנגטי. לאחר ארוחת הבוקר נצא ליום ספארי מלא בשמורה, במסע בין שלל חיות ונופים.
שמורת הסרנגטי מורכבת מסוואנת עשב המשתרעת על שטח עצום של 14500 קמ”ר, ומהווה בית גידול למיליוני אוכלי עשב, אלפי טורפים ומגוון גדול של בעלי כנף וזוחלים. במהלך היום נהנה מארוחת צהריים בלב השמורה, ונסייר בשמורה בהתאם לנוכחותם של בעלי החיים, וביניהם “חמשת הגדולים” – אריה, נמר, באפלו, קרנף ופיל, וגם נפגוש בתנינים, היפופוטמים, צבועים, בעלי כנף צבעוניים וחיות נוספות.
הבוקר נצא בנסיעה אל עבר יעדנו הבא, מכתש נגורונגורו(Ngorongoro) , שם ממוקמת שמורת נגורונגורו, בתוך לוע הר הגעש הכבוי הגדול בעולם שנשאר שלם לאחר קריסה שהתרחשה לפני מיליוני שנים. תחתית הלוע טומנת בחובה עולם ומלואו המורכב ממעיינות, מישורי עשב ויערות, דבר המאפשר נוכחות של עשרות אלפי אוכלי עשב, טורפים ובעלי כנף ש”נכלאו” בתוך הלוע. במהלך הספארי נרד עם הרכבים אל תחתית הלוע בעומק של כ-600 מטר, נהנה מארוחת צהריים בלב השמורה ונטייל בעקבות בעלי החיים המרתקים.
היום נפרד משמורת נגורנוגורו ונמשיך אל יעדנו האחרון בטיול, שמורת ימת מניירה (Manyara National Park). שמורת מניירה מכילה בתוכה ימת סודה ויער גשם צפוף המושכים אליהם מאות זנים של בעלי כנף ססגוניים, אוכלי עשב גדולים ובהם פילים וג’ירפות, וגם הטורפים האימתניים – אריות, נמרים וצ’יטות. במהלך הסיור נוכל לראות תופעה ייחודית לשמורה זו, לביאות הרובצות על ענפי העצים. בתום יום מרתק זה ובהתאם למועד הטיסה, נצא אל שדה התעופה, שם נעלה על טיסה ישירה חזרה לישראל.